Gereformeerde kerk Agulhas

duimnael|links|270px|Die kerkie op Bredasdorp, 2018.

Die Gereformeerde kerk Agulhas is ’n gemeente van die GKSA met sy middelpunt op Bredasdorp, maar dit sluit ook die dorpe Agulhas, Napier, Riviersonderend, Struisbaai, Swellendam en Waenhuiskrans in. Met 38 belydende en geen dooplidmate einde 2015 was dit toe die kleinste van die 20 gemeente in die Klassis Boland, wat die hele Wes- en Suid-Kaap beslaan. Dit was een minder lidmaat as 'n jaar vantevore. 

Lidmate van die omgewing van Bredasdorp het eers ingeskakel by die Gereformeerde kerk Strand, maar namate die lidmaattal vanaf die vroeë negentigerjare toegeneem het, het die drie drang na ’n eie plek van aanbidding ál sterker geword. Op 11 November 1990, tydens die laaste diens wat ds. Peet Aucamp op Bredasdorp gelewer het, het hy in die konsistorieboek aangeteken dat dié wyk die kerkraad van die Strand versoek het om ondersoek te doen na die oprigting van ’n kerkgebou op Bredasdorp.

Eers in 1994 het die handjie vol lidmate in die omgewing van Bredasdorp ernstige gesprekke oor die oprigting van ’n eie kerkgebou begin voer. Destyds is die erf in Plantasiestraat reeds aangekoop. In 1995 het die moedergemeente se kerkraad die versoek om oor te gaan toe kerkbou goedgekeur. 

Ds. Jan-Louis du Plooy het op 26 Februarie 1996 die eerste sooi gespit en reeds teen 5 April daardie jaar was die basiese struktuur klaar. Namate die bouaannemer se werk gevorder het, het spanne van Kleinmond, Hermanus en die Strand opgedaag om die terrein skoon te maak, bloekombome uit te kap, te verf, elektrisiteit en water aan te installeer en die afronding aan die gebou te doen.

Ds. Du Plooy kon in Julie 1996 die eerste diens in die voltooide kerk hou. Kort daarna het ’n berig in Die Kerkblad (die orgaan van die GKSA) verskyn dat die Gereformeerde kerk Hofmeyr ontbind het en dat al die meubels te koop aangebied word deur die gemeente Steynsburg, wat gemagtig is om met die meubels en kerkgebou te handel. Ds. Du Plooy, oudl. Carl Lohann en Stoney Steenkamp is afgevaardig om in die Noordoos-Kaap met Steynsburg oor die aankoop van die meubels te gaan onderhandel. Daarna het die kerkraad van Steynsburg besluit om die klok, orrel, meubels, preekstoel, matte en banke te skenk. ’n Kopergedenkplaat agterin die Agulhas kerk herdenk hierdie skenking.

Die voltooide en gemeubileerde kerkgebou is op Sondag 13 Oktober 1996 feestelik in gebruik geneem. Tien jaar en twee dae later (op 15 Oktober 2006) het Agulhas afgestig en selfs 10 jaar later was dit steeds die jongste gemeente in die Klassis Boland.

 Predikant 
 Van der Walt, Jan Pelser, 2006 – 2007 (in kombinasie met Strand) 

 Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.

 Eksterne skakels 
  Die kerkgebou in Plantasiestraat, Bredasdorp. URL besoek op 26 Februarie 2016.

Kategorie:Gereformeerde Kerke in Suid-Afrika